**Tájékoztató**

**a gépjárműadóval kapcsolatos 2021. január 1-től hatályos változásról**

Az egyes adótörvények módosításáról szóló 2020. évi CXVIII. törvény módosította a gépjárműadóról szóló 1991. évi LXXXII. törvényt úgy, hogy az **adóhatósági feladatokat a belföldi gépjárművek utáni gépjárműadóban 2021. január 1-től az állami adóhatóság (NAV) látja el.**

**2021. január 1. napját megelőző időszakra eső gépjárműadó ügyekben** (*2020. december 31-ig terjedő időszak adókötelezettségének megállapítása, ezen időszak adójának beszedése, végrehajtása, erre az időszakra vonatkozó ellenőrzés és szankciók megállapítása*) **az adóhatósági feladatokat** továbbra is az illetékes **Garai Közös Önkormányzati Hivatal látja el**.

Így az önkormányzati adóhatóság továbbra is kötelezett a végrehajtás cselekményére vagy akár a gépjármű forgalomból való kivonására vonatkozó kezdeményezésre, ha az adótartozás az egy évi adótételt meghaladja, feltéve, hogy a fizetési kötelezettség 2020. december 31. napjáig keletkezett. A befolyó bevétel a központi költségvetést illeti meg.

Általánosságban **a gépjármű tulajdonosoknak és üzembentartóknak továbbra sem kell adatbejelentést tenni az adóhatóság felé.**

A közúti közlekedési nyilvántartási szerv a járműnyilvántartásból a január 1-jei állapotnak megfelelő adatokat január 20. napjáig közli a NAV-val. Ezt követően havonta frissül az adatbázis.

Az önkormányzati adóhatóság (**Garai Közös Önkormányzati Hivatal**) 2021. január 15-ig **adatot szolgáltatott a NAV számára a nála 2020. december 31-én nyilvántartott**, 2020. december 31-én hatályos gépjárműadóról szóló törvény 5. § szerinti **adómentes gépjármű** (*költségvetési szerv, egyesület, alapítvány tulajdonában lévő gépjármű, súlyos mozgáskorlátozott vagy egyéb fogyatékossággal élő vagy őt rendszeresen szállító személygépkocsi után 13 000 Ft/adóév erejéig, környezetkímélő gépkocsi*) **forgalmi rendszámáról és a gépjármű üzembentartójának, tulajdonosának azonosító adatairól,** valamint a mentesség jogcíméről, így ezekről az **adózónak külön bejelentést nem kell tenniük**.

**2021. január 1-jét követően új mentességekről vagy adókedvezményekről kizárólag az adózó bejelentéséből értesülhet a NAV.**

Az adózók bejelentési kötelezettsége csak azon esetekben szükséges, amelyekben a NAV a nyilvántartásából a mentességre való jogosultság tényét nem tudja megállapítani.

Ezzel kapcsolatos információk a NAV honlapján tekinthető meg: <https://www.nav.gov.hu>

A gépjárműadó nyomtatványokat 2021-től az adópolitikáért felelős miniszter honlapján lehet fellelni.: <https://kormany.hu/penzugyminiszterium>

**A 2020. december 31-ig fennálló gépjárműadó tartozásokat továbbra is az önkormányzati adóhatóság számlájára kell megfizetni:**

**Számlaszám: 50800317-15371269** Gara Községi Önkormányzat **gépjárműadó számla**

Gara, 2021. január 20.

Hódosné dr. Süke Amália sk.

jegyző